b'\n_START_ARTICLE_\nEreticii Dunei\n_START_SECTION_\nIntroducere\n_START_PARAGRAPH_\nAu trecut o mie cinci sute de ani de c\xc3\xa2nd domnia de 3.500 de ani a \xc3\x8emp\xc4\x83ratului-Zeu Leto Atreides II a luat sf\xc3\xa2r\xc8\x99it odat\xc4\x83 cu asasinarea sa, iar omenirea se afl\xc4\x83 pe Poteca de Aur, planul lui Leto de a salva omenirea de la distrugere. Distrug\xc3\xa2nd aspira\xc8\x9biile omenirii timp de peste trei mii de ani, Leto a dat na\xc8\x99tere Dispersiei, o r\xc4\x83sp\xc3\xa2ndire a omenirii \xc3\xaen univers, produs\xc4\x83 dup\xc4\x83 moartea sa. Acum, unii dintre cei pleca\xc8\x9bi se \xc3\xaentorc, dornici de cuceriri. Doar Comunitatea Surorilor Bene Gesserit percepe Poteca de Aur \xc8\x99i se afl\xc4\x83 \xc3\xaen fa\xc8\x9ba unei alegeri: s\xc4\x83-\xc8\x99i p\xc4\x83streze rolul tradi\xc8\x9bional de manipulatoare din umbr\xc4\x83, detension\xc3\xa2nd \xc8\x99i ghid\xc3\xa2nd progresul omenirii \xc3\xaen timp ce se str\xc4\x83duie\xc8\x99te s\xc4\x83 supravie\xc8\x9buiasc\xc4\x83, sau s\xc4\x83 adopte Poteca de Aur \xc8\x99i s\xc4\x83 \xc3\xaemping\xc4\x83 omenirea departe \xc3\xaentr-un viitor \xc3\xaen care aceasta s\xc4\x83 fie ferit\xc4\x83 de amenin\xc8\x9barea extinc\xc8\x9biei.\n_START_SECTION_\nIntriga\n_START_PARAGRAPH_\nMulte s-au schimbat \xc3\xaen cei o mie cinci sute de ani trecu\xc8\x9bi de la moartea \xc3\x8emp\xc4\x83ratului-Zeu. Viermii de nisip au ap\xc4\x83rut din nou pe Arrakis (numit\xc4\x83 acum Rakis), ref\xc4\x83c\xc3\xa2nd rezerva mirodeniei melanj, at\xc3\xa2t de important\xc4\x83 pentru galaxie. Odat\xc4\x83 cu moartea lui Leto a colapsat extrem de complexul sistem economic bazat pe mirdenie, duc\xc3\xa2nd la exodul multora \xc3\xaen marea Dispersie. O nou\xc4\x83 civiliza\xc8\x9bie a r\xc4\x83s\xc4\x83rit, cuprinz\xc3\xa2nd trei puteri dominante: ixienii, ale c\xc4\x83ror non-nave sunt capabile s\xc4\x83 zboare \xc3\xaentre stele \xc8\x99i sunt invizibile; Bene Tleilax, care a \xc3\xaenv\xc4\x83\xc8\x9bat s\xc4\x83 fabrice mirodenie \xc3\xaen cuvele axlotl \xc8\x99i au creat un nou soi de Dansatori-Fe\xc8\x9be; Bene Gesserit, un ordin matriarhal care se ocup\xc4\x83 de manipul\xc4\x83ri politice subtile \xc8\x99i posed\xc4\x83 capacit\xc4\x83\xc8\x9bi supraumane. \xc3\x8ens\xc4\x83 oamenii Dispersiei se \xc3\xaentorc, \xc3\xaempreun\xc4\x83 cu puterile lor ciudate. Cele mai puternice dintre aceste for\xc8\x9be sunt Onoratele Matres, o societate violent\xc4\x83 de femei create \xc8\x99i antrenate pentru lupt\xc4\x83 \xc8\x99i control sexual asupra b\xc4\x83rba\xc8\x9bilor._NEWLINE_Pe Rakis, o fat\xc4\x83 pe nume Sheeana a descoperit cum poate controla viermii de nisip uria\xc8\x99i. Bene Gesserit vrea s\xc4\x83 foloseasc\xc4\x83 ghola-ul Duncan Idaho furnizat de Tleilaxu pentru a controla acestei c\xc4\x83l\xc4\x83re\xc8\x9be a nisipurilor \xc8\x99i for\xc8\x9bele religioase ale celor care o vor ajunge s\xc4\x83 o venereze. Comunitatea Surorilor a modificat subtil ghola-urile pentru a le aduce reflexele fizice la standarde moderne. Conduc\xc4\x83toarea Bene Gesseritului, Maica Superioar\xc4\x83 Taraza, \xc3\xael aduce pe Miles Teg pentru a-l p\xc4\x83zi pe noul Idaho. Apoi, Taraza o trimitea pe Cucernica Maic\xc4\x83 Darwi Odrade s\xc4\x83 preia comanda surorilor Bene Gesserit de pe Rakis. Odrade nu se supune interdic\xc8\x9biile Bene Gesserit legate de iubire \xc8\x99i este fiica biologic\xc4\x83 a lui Teg. Impregnatoarea Bene Gesserit Lucilla este trimis\xc4\x83 \xc8\x99i ea de Taraza pentru a asigura loialitatea lui Idaho fa\xc8\x9b\xc4\x83 de Comunitatea Surorilor, folosindu-\xc8\x99i talentele sexuale. \xc3\x8ens\xc4\x83 Lucilla trebuie s\xc4\x83 se confrunte cu Cucernica Maic\xc4\x83 Schwangyu, conduc\xc4\x83toarea proiectului ghola \xc8\x99i, \xc3\xaen acela\xc8\x99i timp, conduc\xc4\x83toarea fac\xc8\x9biunii din Bene Gesserit care consider\xc4\x83 ghola-urile un pericol._NEWLINE_Deasupra planetei Gammu, Taraza este capturat\xc4\x83 \xc8\x99i f\xc4\x83cut\xc4\x83 prizonier\xc4\x83 de c\xc4\x83tre Onorata Mater de pe o non-nav\xc4\x83 ixian\xc4\x83. Onorata Mater insist\xc4\x83 ca Taraza s\xc4\x83 \xc3\xael invite pe Teg la bordul navei, sper\xc3\xa2nd s\xc4\x83 preia controlul asupra proiectului ghola. Teg reu\xc8\x99e\xc8\x99te s\xc4\x83 dejoace planurile Onoratei Mater \xc8\x99i s\xc4\x83 o salveze pe Maica Superioar\xc4\x83. Bene Gesserit \xc3\xaempiedic\xc4\x83 un atac asupra Sheeanei pe Rakis, iar Odrade \xc3\xaencepe s\xc4\x83 o preg\xc4\x83teasc\xc4\x83 pe Sheeana s\xc4\x83 devin\xc4\x83 o Bene Gesserit. Aproape \xc3\xaen acela\xc8\x99i timp, are loc un atentat la via\xc8\x9ba lui Idaho, dejucat de Teg, care pleac\xc4\x83 \xc3\xaempreun\xc4\x83 cu Duncan \xc8\x99i Lucilla. \xc3\x8entr-un vechi non-glob Harkonnen, Teg \xc3\xaencearc\xc4\x83 s\xc4\x83 trezeasc\xc4\x83 amintirile originale ale lui Idaho, dar face asta \xc3\xaenainte ca Lucilla s\xc4\x83 \xc3\xael impregneze pentru a-l lega de Comunitatea Surorilor. Taraza \xc3\xaencearc\xc4\x83 s\xc4\x83 ia leg\xc4\x83tura cu Teg, dar acesta este capturat \xc8\x99i torturat folosind o Sond\xc4\x83 T, moment \xc3\xaen care \xc3\xae\xc8\x99i descoper\xc4\x83 o nou\xc4\x83 abilitate: \xc3\xae\xc8\x99i poate accelera reac\xc8\x9biile fizice \xc8\x99i mentale, lucru care \xc3\xaei permite s\xc4\x83 evadeze. \xc3\x8en acela\xc8\x99i timp, Idaho intr\xc4\x83 \xc3\xaentr-o ambuscad\xc4\x83 \xc8\x99i este luat prizonier._NEWLINE_Taraza aranjeaz\xc4\x83 o \xc3\xaent\xc3\xa2lnire cu Maestrul Tleilaxu Waff, pe care \xc3\xael oblig\xc4\x83 s\xc4\x83 \xc3\xaei spun\xc4\x83 ceea ce \xc8\x99tie despre Onoratele Matres. Chestionat \xc8\x99i \xc3\xaen privin\xc8\x9ba lui Idaho, el recunoa\xc8\x99te c\xc4\x83 Bene Tleilax i-au pus propriile condi\xc8\x9bion\xc4\x83ri. \xc3\x8ent\xc3\xa2mpl\xc4\x83tor, Taraza descoper\xc4\x83 c\xc4\x83  Waff este un zensunnit, lucru care permite Bene Gesseritului s\xc4\x83 \xc3\xae\xc8\x99i \xc3\xaen\xc8\x9beleag\xc4\x83 vechiul competitor. Ea \xc8\x99i Odrade \xc3\xael vor \xc3\xaent\xc3\xa2lni din nou pe Waff pe Rakis, unde acesta va \xc3\xaencerca s\xc4\x83 o omoare, dar Odrade reu\xc8\x99e\xc8\x99te s\xc4\x83 \xc3\xael conving\xc4\x83 c\xc4\x83 Comunitatea Surorilor \xc3\xaemp\xc4\x83rt\xc4\x83\xc8\x99e\xc8\x99te acelea\xc8\x99i convingeri religioase cu Bene Tleilax. Taraza propune o alian\xc8\x9b\xc4\x83 complet\xc4\x83 \xc3\xaentre cele dou\xc4\x83 forma\xc8\x9biuni \xc3\xaempotriva for\xc8\x9belor Dispersiei. Pactul produce consternare \xc3\xaen r\xc3\xa2ndul Bene Gesseritului, dar Odrade \xc3\xae\xc8\x99i d\xc4\x83 seama c\xc4\x83 Taraza pl\xc4\x83nuie\xc8\x99te distrugerea Rakisului, astfel \xc3\xaenc\xc3\xa2t Bene Gesserit s\xc4\x83 devin\xc4\x83 dependent\xc4\x83 de Tleilaxu pentru mirodenie, lucru ce ar pecetlui alian\xc8\x9ba._NEWLINE_Lucilla afl\xc4\x83 c\xc4\x83 Duncan este prizonierul Onoratelor Matres, care \xc3\xaencearc\xc4\x83 s\xc4\x83 \xc3\xael impregneze folosind metoda lor, cu ajutorul tinerei Onorate Mater Murbella. Dar condi\xc8\x9bionarea Tleilaxu se declan\xc8\x99eaz\xc4\x83 \xc8\x99i Duncan r\xc4\x83spunde printr-o tehnic\xc4\x83 egal\xc4\x83, carte o cople\xc8\x99e\xc8\x99te pe Murbella. Lucilla profit\xc4\x83 de epuizarea Murbellei \xc8\x99i o las\xc4\x83 f\xc4\x83r\xc4\x83 cuno\xc8\x99tin\xc8\x9b\xc4\x83, salv\xc3\xa2ndu-l pe Duncan. Onoratele Matres atac\xc4\x83 Rakisul, omor\xc3\xa2nd-o pe Taraza, lucru care o las\xc4\x83 temporar pe Odrade la conducerea Bene Gesserit, \xc3\xaenainte de a fugi \xc3\xaen de\xc8\x99ert c\xc4\x83lare pe un vierme condus de Sheeana. Teg captureaz\xc4\x83 o non-nav\xc4\x83 \xc8\x99i \xc3\xaei ia cu el pe Duncan, Lucilla \xc8\x99i pe prizoniera Murbella, duc\xc3\xa2ndu-i pe Rakis, de unde le salveaz\xc4\x83 pe Odrade, Sheeana \xc8\x99i viermele lor gigantic. Onoratele Matres atac\xc4\x83 Rakisul, distrug\xc3\xa2nd planeta \xc8\x99i viermii, cu excep\xc8\x9bia celui salvat cu ajutorul non-navei. Acest vierme va fi \xc3\xaenecat, transform\xc3\xa2ndu-se \xc3\xaentr-un p\xc4\x83str\xc4\x83v de nisip care va face din planeta Bene Gesserit Canonicatul o nou\xc4\x83 Dune.'